РЕШЕНИЕ ЗА ИЗПЪЛНЕНИЕ НА КОМИСИЯТА
от 3 април 2014 година
за определяне на годишното разпределение на глобалните средства по държава членка за Европейския фонд за регионално развитие, Европейския социален фонд и Кохезионния фонд по цели „Инвестиции за растеж и работни места“ и „Европейско териториално сътрудничество“, и на годишното разпределение на специално разпределените средства за инициативата за младежка заетост по държава членка, както и списъка на допустимите региони и размера на средствата, които да се прехвърлят от разпределените на всяка държава членка средства по Кохезионния фонд и структурните фондове към Механизма за свързване на Европа и за подпомагане на най-нуждаещите се лица за периода 2014-2020 година
(нотифицирано под номер С(2014) 2082)
(2014/190/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 91, параграф 2 и член 92, параграфи 6 и 7 от него,
като има предвид, че:
(1)
За да се определи целесъобразна финансова рамка за фондовете, в съответствие с член 91, параграф 2 от Регламент (ЕС) № 1303/2013, е необходимо да се определи годишното разпределение на глобалните средства по държава членка по цел „Инвестиции за растеж и работни места“ и по цел „Европейско териториално сътрудничество“ и годишното разпределение на специално разпределените средства за инициативата за младежка заетост по държава членка, както е посочено в член 16 от Регламент (ЕС) № 1304/2013 на Европейския парламент и на Съвета (2).
(2)
Съгласно член 91, параграф 2 от Регламент (ЕС) № 1303/2013 с настоящото решение трябва да се определи списъкът на допустимите региони за инициативата за младежка заетост.
(3)
Необходимо е да се определи годишното разпределение на специално разпределените средства по държава членка съгласно различните категории региони, както е посочено в цел „Инвестиции за растеж и работни места“, включително допълнителните суми за 2014 и 2015 г. в полза на Кипър, в съответствие с член 92, параграф 2 от посочения регламент.
(4)
Необходимо е да се определи годишното разпределение по държава членка на специално разпределените средства за Кохезионния фонд, намалени с размера на средствата, които да се прехвърлят от държавите членки към Механизма за свързване на Европа в съответствие с член 92, параграф 6 от горепосочения регламент.
(5)
Необходимо е да се определи годишното разпределение на специално разпределените средства в полза на най-отдалечените региони във Франция, Испания и Португалия, както и на регионите във Финландия и Швеция, отговарящи на критериите, определени в член 2 от Протокол № 6 към Акта за присъединяване от 1994 г.
(6)
Необходимо е да се определи годишното разпределение на специално разпределените средства за инициативата за младежка заетост.
(7)
Необходимо е да се определи сумата, която да бъде прехвърлена от средствата на всяка държава членка по Кохезионния фонд към Механизма за свързване на Европа, създаден с Регламент (ЕС) № 1316/2013 на Европейския парламент и на Съвета (3).
(8)
Необходимо е да се определи сумата, която да бъде прехвърлена от плащанията, извършени по цел „Инвестиции за растеж и работни места“ за подпомагане на най-нуждаещите се лица. Това прехвърляне се основава на разпределените средства за Фонда за европейско подпомагане на най-нуждаещите се лица (4).
(9)
Необходимо е да се определи годишното разпределение на специално разпределените средства за иновативни дейности под прякото или непрякото управление на Комисията в сферата на устойчивото градско развитие.
(10)
Необходимо е да се определи годишното разпределение на глобалните средства по държава членка по цел „Европейско териториално сътрудничество“ и специално разпределените средства за нейните трите компонента в съответствие с член 4, параграф 1 от Регламент (ЕС) № 1299/2013 на Европейския парламент и на Съвета (5).
(11)
От съображения за прозрачност разпределението на глобалните средства трябва да бъде представено по цени от 2011 г.
(12)
По причини, свързани с програмиране от държавите членки, специалните годишни разпределения трябва да бъдат представени по текущи цени, за да отразяват индексирането в размер на 2 % годишно в съответствие с член 91, параграф 1 от Регламент (ЕС) № 1303/2013 и за да се определят ресурсите, които са действително на разположение след приспадане на подкрепата за Механизма за свързване на Европа, подпомагането на най-нуждаещите се лица, техническата помощ по инициатива на Комисията и разпределението за иновативни дейности под прякото или непрякото управление на Комисията в сферата на устойчивото градско развитие,
ПРИЕ НАСТОЯЩОТО РЕШЕНИЕ:
Член 1
Годишното разпределение на глобалните средства по държава членка по цел „Инвестиции за растеж и работни места“ се определя съгласно посоченото в приложение I.
Член 2
Годишното разпределение на глобалните средства по държава членка по цел „Европейско териториално сътрудничество“ се определя съгласно посоченото в приложение II.
Член 3
Годишното разпределение на специално разпределените средства за инициативата за младежка заетост по държава членка се определя съгласно посоченото в приложение III.
Член 4
Регионите, които отговарят на условията за финансиране в рамките на инициативата за младежка заетост, са изброените в приложение IV.
Член 5
Годишното разпределение на глобалните средства по държава членка за по-слабо развитите региони по цел „Инвестиции за растеж и работни места“, които са на разположение за програмиране, се определя съгласно приложение V.
Член 6
Годишното разпределение на глобалните средства по държава членка за регионите в преход по цел „Инвестиции за растеж и работни места“, които са на разположение за програмиране, се определя съгласно приложение VI.
Член 7
Годишното разпределение на глобалните средства по държава членка за по-силно развитите региони по цел „Инвестиции за растеж и работни места“, които са на разположение за програмиране, се определя съгласно приложение VII.
Член 8
Годишното разпределение на глобалните средства по държава членка, разпределени за Кохезионния фонд по цел „Инвестиции за растеж и работни места“, които са на разположение за програмиране, се определя съгласно приложение VIII.
Член 9
Годишното разпределение на глобалните средства по държава членка за допълнително финансиране за най-отдалечените региони и регионите на ниво 2 по NUTS, отговарящи на критериите, определени в член 2 от Протокол № 6 към Акта за присъединяване от 1994 г. по цел „Инвестиции за растеж и работни места“, които са на разположение за програмиране, се определя съгласно приложение IX.
Член 10
Годишното разпределение на специално разпределените средства за инициативата за младежка заетост по държава членка, които са на разположение за програмиране, се определя съгласно приложение X.
Член 11
Годишното разпределение на сумите, които да бъдат прехвърлени от средствата на всяка държава членка по Кохезионния фонд към Механизма за свързване на Европа, се определя съгласно приложение XI.
Член 12
Годишното разпределение на сумите, които да бъдат прехвърлени от глобалните средства на всяка държава членка по цел „Инвестиции за растеж и работни места“ към подпомагане на най-нуждаещите се лица, се определя съгласно приложение XII.
Член 13
Годишното разпределение на средства за иновативни дейности под прякото или непрякото управление на Комисията в сферата на устойчивото градско развитие, се определя съгласно приложение XIII.
Член 14
Годишното разпределение на глобалните средства по държава членка, разпределени за компонент „Трансгранично сътрудничество“ от цел „Инвестиции за растеж и работни места“, които са на разположение за програмиране, се определя съгласно приложение XIV.
Член 15
Годишното разпределение на глобалните средства по държава членка, разпределени за компонент „Транснационално сътрудничество“ от цел „Инвестиции за растеж и работни места“, които са на разположение за програмиране, се определя съгласно приложение XV.
Член 16
Годишното разпределение на глобалните средства по държава членка, разпределени за компонент „Междурегионално сътрудничество“ от цел „Инвестиции за растеж и работни места“, които са на разположение за програмиране, се определя съгласно приложение XVI.
Член 17
Адресати на настоящото решение са държавите членки.
Съставено в Брюксел на 3 април 2014 година.